Diari Oficial de la Generalitat Valenciana


Sumari del DOGV 9848, del 14-05-2024 (2024/4257)

RESOLUCIÓ de 8 de maig de 2024, del secretari autonòmic d'educació, per la qual es regula i concedix una subvenció directa a l'entitat privada Unió Musical de Llíria per al finançament parcial de la impartició de l'ensenyament elemental de música de manera integrada amb els ensenyaments d'Educació Primària cursats per l'alumnat del centre Unió Musical de Llíria.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9848

Data del DOGV
:   14-05-2024

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2024/4257


Organisme emissor
:   Conselleria d'Educació, Universitats i Ocupació

Tipus de document
:   Resolució

RESOLUCIÓ de 8 de maig de 2024, del secretari autonòmic d'educació, per la qual es regula i concedix una subvenció directa a l'entitat privada Unió Musical de Llíria per al finançament parcial de la impartició de l'ensenyament elemental de música de manera integrada amb els ensenyaments d'Educació Primària cursats per l'alumnat del centre Unió Musical de Llíria. [2024/4257]  
L'article 47 de la Llei orgànica 2/2006, de 3 de maig, d'Educació, regula els ensenyaments de Música i de Dansa i insta les administracions educatives a facilitar a l'alumnat la possibilitat de cursar simultàniament els ensenyaments de Música o Dansa i els de règim general. Per a aconseguir-ho preveu la creació de centres integrats o un sistema de convalidació d'ensenyaments. La regulació dels centres integrats esmentats es preveu en l'article 14 del Reial decret 303/2010, de 15 de març, pel qual s'establixen els requisits mínims dels centres que impartixen ensenyaments artístics regulats en la Llei orgànica 2/2006.  
  
Un dels trets culturals més característics del poble valencià és la seua afició a la música, la qual es manifesta, entre altres coses, en la proliferació de societats musicals al llarg del territori de la Comunitat Valenciana. Esta tradició musical ha tingut continuïtat fins al moment actual gràcies als esforços realitzats no només per les diferents administracions públiques i, en particular, per la Generalitat en el camp dels ensenyaments reglats de Música, sinó també, i molt especialment, per la meritòria tasca empresa per les societats musicals de la Comunitat Valenciana per a mantindre escoles d'educands o escoles de música que asseguren, d'una banda, l'existència d'una generació de jóvens músics i músiques que integren les bandes de música de les associacions esmentades, i d'altra banda, la formació de persones aficionades, moltes de les quals poden després passar a cursar estudis professionals de Música en els conservatoris o centres autoritzats, segons les seues vocacions i aptituds.  
La Unió Musical de Llíria, com una de les representants de la gran tradició musical d'este municipi del Camp de Túria, ha volgut donar resposta al gran nombre d'alumnat que, fins a la data, en esta localitat i en la seua àrea d'influència, compatibilitzaven en horaris complementaris els estudis d'ensenyaments elementals de Música i els estudis d'Educació Primària. A este efecte, va sol·licitar una autorització per a convertir-se en centre integrat, autorització que va ser atorgada amb efectes des del curs 1997-1998 mitjançant l'Orde d'11 de juny de 1998, de la Conselleria de Cultura, Educació i Ciència, per la qual es transforma el centre privat d'Educació Infantil, Primària, Secundària Unió Musical de Llíria en centre integrat de música de grau elemental.  
  
La Generalitat, conscient del caràcter pioner del projecte, així com que la integració dels estudis de règim general i de règim especial en un horari únic i integrat redunda en una càrrega lectiva inferior per a este alumnat i implica, en conseqüència, més eficiència des del punt de vista educatiu, social i econòmic, ha considerat convenient, en el marc dels seus objectius de política educativa, potenciar esta iniciativa mitjançant un suport econòmic al finançament d'un centre integrat.  
  
La Unió Musical de Llíria ha percebut per part de la Generalitat, des de fa més de deu anys, una subvenció directa per a col·laborar en el finançament dels gastos de personal docent generats per a impartir l'ensenyament elemental de Música de manera integrada i simultània amb els ensenyaments d'Educació Primària de l'alumnat del Centre Integrat Unió Musical de Llíria.  
La Unió Musical de Llíria ha aportat la documentació preceptiva (l'autorització a la Conselleria d'Educació, Universitats i Ocupació per a consultar telemàticament les dades relatives al compliment de les obligacions tributàries davant de la Generalitat Valenciana, l'AEAT i la Seguretat Social; la declaració responsable en la qual s'acredita que complix els requisits de l'article 13 de la Llei 38/2003, de 17 de novembre, general de subvencions, per a obtindre la condició de beneficiari d'una subvenció; el certificat de situació en el cens d'activitats econòmiques de l'AEAT referent a l'activitat d'ensenyament musical; la declaració responsable en la qual s'acredite el nombre d'alumnes que estudien en la Unió Musical de Llíria de manera integrada, i els ensenyaments corresponents a l'ensenyament elemental de Música; les titulacions i els contractes de treball del personal docent que impartix l'ensenyament elemental de Música), la declaració responsable de compliment de la normativa de la Llei 38/2003, General de Subvencions, i ha acreditat estar al corrent en el compliment de les obligacions tributàries i davant de la Seguretat Social.  
La Llei 8/2023, de 27 de desembre, de pressupostos de la Generalitat per a l'exercici 2024 (DOGV 9756, 30.12.2023), preveu amb càrrec al subprograma 422A00, Ensenyament primari, i línia de subvenció S0669, Ajuda ensenyaments Música del Centre Unió Musical de Llíria, de concessió directa, amb una dotació de 150.000 euros, a favor del Centre Unió Musical de Llíria, i que té com a descripció i finalitat contribuir al finançament dels gastos generats per la impartició del grau elemental de Música de manera integrada i simultània amb els ensenyaments d'Educació Primària cursats per l'alumnat del centre esmentat.  
  
Esta línia de subvenció es troba inclosa en l'objectiu estratègic 1, Millorar la qualitat de l'educació del Pla estratègic de subvencions de la Conselleria d'Educació, Universitats i Ocupació, per al període 2024-2027, aprovat per la Resolució de 28 de gener de 2024, del conseller d'Educació, Universitats i Ocupació (DOGV 9782, 06.02.2024).  
  
L'article 22 de la Llei 38/2003, de 17 de novembre, general de subvencions, establix, en l'apartat 2.a, la possibilitat de concedir, de manera directa, les subvencions previstes nominativament en els pressupostos generals de l'Estat, de les comunitats autònomes o de les entitats locals, en els termes recollits en els convenis i en la normativa reguladora d'estes subvencions. I l'article 22, apartat 2.c, establix que excepcionalment podran concedir-se subvencions de manera directa per raons d'interés públic, social, econòmic, humanitari, o altres degudament justificades que dificulten la seua convocatòria pública.  
  
L'article 168.1.a de la Llei 1/2015, de 6 de febrer, d'hisenda pública, del sector públic instrumental i de subvencions, en la redacció donada pel Decret llei 6/2021, d'1 d'abril, del Consell, de mesures urgents en matèria economicoadministrativa per a l'execució d'actuacions finançades per instruments europeus per a la recuperació de la crisi conseqüència de la COVID-19, establix que es podran concedir de manera directa mitjançant una resolució les subvencions previstes nominativament en la Llei de pressupostos de la Generalitat, i s'entenen com a tals aquelles l'objecte, la dotació pressupostària i el destinatari de les quals s'inclouen inequívocament en els seus annexos.  
En este sentit, la lletra d) de l'apartat 4 de l'article 160 de l'esmentada Llei 1/2015 disposa que les persones titulars de les conselleries seran les competents per a la concessió de les subvencions nominatives; l'apartat 5 de l'article esmentat preveu que l'exercici d'esta competència podrà ser delegat.  
D'esta manera, mitjançant la Resolució de 13 d'abril de 2022, del conseller d'Educació, Cultura i Esport, sobre delegació de competències en determinats òrgans, es delega en la persona titular de la Secretaria Autonòmica d'Educació i Formació Professional les resolucions de concessió de subvencions de manera directa, que corresponguen al seu àmbit competencial, a què es referixen els articles 22.2 i 28 de la Llei 38/2003, de 17 de novembre, general de subvencions, i l'article 168 de la Llei 1/2015, de 6 de febrer, d'hisenda pública, del sector públic instrumental i de subvencions.  
D'altra banda, s'ha aplicat el que disposa el Decret 128/2017, de 29 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques. La subvenció que es concedix en esta resolució no necessita la notificació que s'ha esmentat anteriorment, ja que no té els requisits de l'article 107 del Tractat de funcionament de la Unió Europea; en concret, perquè no suposa un avantatge econòmic, ja que l'entitat a la qual va dirigida la subvenció o no exercix activitats econòmiques en què s'oferisquen al mercat béns o servicis o, si és el cas, haurà de realitzar una separació comptable entre les activitats subvencionades i les activitats econòmiques que puguen dur a terme, per la qual cosa no hi ha la possibilitat de falsejament de la competència.  
Per tot el que s'ha exposat, i d'acord amb el que s'establix en el resolc primer de l'apartat primer de la Resolució de 13 d'abril de 2022, del conseller d'Educació, Cultura i Esport, sobre delegació de competències en determinats òrgans, i d'acord amb la proposta del director general de Centres Docents i de conformitat amb esta, resolc:  
  
Primer. Objecte  
La present resolució té per objecte regular la concessió directa d'una subvenció, per raons d'interés públic, a la Unió Musical de Llíria (NIF G80567930) per a contribuir al finançament dels gastos de personal docent generats per a impartir l'ensenyament elemental de Música de manera integrada i simultània amb els ensenyaments d'Educació Primària de l'alumnat del Centre Integrat Unió Musical de Llíria.  
  
Segon. Quantia  
La Conselleria d'Educació, Universitats i Ocupació concedirà a la Unió Musical de Llíria, com a titular del Centre Integrat Unió Musical de Llíria, un màxim de 150.000,00 €, que s'abonarà amb càrrec a la línia de subvenció nominativa S0669, Ajuda ensenyaments Música del Centre Unió Musical de Llíria del programa 422A00 Ensenyament primari del pressupost de la Generalitat per a l'exercici 2024.  
  
Tercer. Procediment  
3.1. L'entitat beneficiària haurà de manifestar, en el termini de quinze dies hàbils a partir de la notificació d'esta resolució, la seua conformitat amb la concessió de la subvenció i amb estes bases reguladores, d'acord amb el model que s'inclou com a annex I de la present resolució. En el cas que no s'atorgue dins del referit termini, quedarà sense efecte la subvenció concedida.  
3.2. El model de conformitat, omplit i firmat, s'haurà de presentar telemàticament en el portal de la Generalitat, Conselleria d'Educació, Universitats i Ocupació, en l'enllaç següent https://www.gva.es/va/inicio/procedimientos'id\_proc=18126.  
3.3. Segons el que disposa l'article 68 de la Llei 39/2015, d'1 d'octubre, del Procediment Administratiu de les Administracions Públiques, si el document de conformitat s'ha omplit de manera incompleta o no s'han aportat els requisits i documents que s'indiquen en esta base, es requerirà a la persona interessada perquè, en un termini de deu dies hàbils, esmene la falta o aporte els documents preceptius, amb la indicació que, si no ho fa, es considerarà que ha desistit, amb una resolució prèvia d'arxivament de l'expedient, que es dictarà en els termes que preveu l'article 21 de la llei esmentada, de manera que quedarà sense efecte la concessió de la subvenció, i perdrà, per tant, el dret a la percepció.  
  
  
  
Quart. Òrgan gestor  
La tramitació i la gestió de la subvenció correspon a la Direcció General de Centres Docents.  
  
Quint. Obligacions de l'entitat beneficiària  
1. La Unió Musical de Llíria es compromet a impartir de manera integrada els ensenyaments corresponents a l'ensenyament elemental de Música en els cursos de tercer a sext d'Educació Primària, els dos inclosos. A este efecte, es compromet a:  
a) Impartir els ensenyaments elementals de Música d'acord amb el currículum que per a este grau regula el Decret 159/2007, de 21 de setembre, del Consell, pel qual s'establix el currículum dels ensenyaments elementals de Música i es regula l'accés a estos ensenyaments.  
b) Acomodar en els ensenyaments d'Educació Primària les adaptacions d'horaris curriculars de l'alumnat que corresponga, a fi que puga cursar els dos tipus d'ensenyaments amb la mínima càrrega lectiva possible. Estes adaptacions les haurà d'autoritzar la Conselleria d'Educació, Universitats i Ocupació.  
c) Contractar i donar d'alta en la Seguretat Social el personal docent necessari per a la impartició dels ensenyaments elementals de Música. Este personal haurà de reunir els requisits de titulació establits per la normativa vigent.  
d) Fer-se càrrec dels gastos derivats de l'aplicació de la integració d'estos ensenyaments, amb independència que es puga obtindre finançament públic a càrrec de la Conselleria d'Educació, Universitats i Ocupació, a través d'esta subvenció, per als gastos del personal docent contractat.  
e) Comunicar a la Direcció General de Centres Docents de la Conselleria d'Educació, Universitats i Ocupació les titulacions i els contractes de treball del personal docent que impartix l'ensenyament elemental de Música, amb caràcter previ a la concessió.  
Si al llarg del període de vigència d'esta subvenció es produïxen canvis d'este professorat, esta documentació s'haurà de presentar a la Conselleria d'Educació, Universitats i Ocupació en el termini de 15 dies hàbils a partir de la data en què la modificació s'haja efectuat.  
  
2. D'acord amb el que disposen la Llei 1/2015, de 6 de febrer, d'hisenda pública, del sector públic instrumental i de subvencions, i l'article 14 de la Llei general de subvencions, seran obligacions de la Unió Musical de Llíria com a beneficiària de la subvenció:  
a) Acreditar davant de l'entitat concedent la realització de l'activitat, així com el compliment dels requisits i les condicions que determinen la concessió de l'ajuda.  
b) Acreditar abans de la concessió estar al corrent de les seues obligacions tributàries amb la Hisenda Pública i la Seguretat Social.  
c) Sotmetre's a les actuacions de comprovació que respecte de la gestió de la subvenció convinguda sol·licite la Conselleria d'Educació, Universitats i Ocupació, així com qualssevol altres de comprovació i control financer que puguen efectuar els òrgans de control competents, i aportar tota la informació que li siga requerida en l'exercici de les actuacions anteriors.  
d) Comunicar a l'entitat concedent l'obtenció de subvencions o ajudes per a la mateixa finalitat procedents de qualssevol administracions o ens públics, que, en cap cas, sumats els imports d'estes a la d'esta concessió, puguen superar el cost de l'activitat subvencionada.  
  
e) Incloure en la publicitat del centre docent d'Educació Primària el fet d'estar subvencionat per la Conselleria d'Educació, Universitats i Ocupació de la Generalitat, en compliment del que disposen la Llei 1/2022, de 13 d'abril, de transparència i bon govern de la Comunitat Valenciana, i el Decret 105/2017, de 28 de juliol, del Consell, de desplegament de la Llei 2/2015, de 2 d'abril, de la Generalitat, en matèria de transparència i de regulació del Consell de Transparència, Accés a la Informació Pública i Bon Govern.  
f) Procedir al reintegrament dels fons percebuts en els supòsits que preveu la legislació en matèria de subvencions.  
  
Sext. Forma de pagament de la subvenció  
1. El pagament s'haurà d'efectuar, per mitjà de transferència, al compte bancari de l'entitat beneficiària que esta determine, una vegada rebuda la justificació, en els períodes establits en l'apartat següent, i acreditat el fet que l'entitat es troba al corrent de pagament de les seues obligacions tributàries i davant de la Seguretat Social.  
2. En el cas que el compte bancari de l'entitat no estiga donat d'alta en la Generalitat, o calga modificar-ne les dades, l'entitat haurà de donar d'alta les seues dades en el sistema PROPER, en compliment de l'Orde 2/2022, de la Conselleria d'Hisenda i Model Econòmic, per la qual es regulen les actuacions o els tràmits d'alta, modificació i baixa de les dades personals identificatives i bancàries de les persones físiques i jurídiques que es relacionen econòmicament amb la Generalitat, i la Resolució de 16 de juny de 2022, del conseller d'Hisenda i Model Econòmic, per la qual s'aprova la implementació del sistema informàtic PROPER i es regulen les actuacions administratives automatitzades de la Intervenció de la Generalitat Valenciana. L'enllaç al sistema PROPER és:  
https://www.gva.es/va/inicio/procedimientos'id\_proc=22616.  
  
  
Sèptim. Règim de justificació de la subvenció  
1. Per a la percepció de la subvenció, l'entitat beneficiària haurà de presentar el compte justificatiu davant de la Direcció General de Centres Docents de la Conselleria d'Educació, Universitats i Ocupació, amb l'aportació de la documentació justificativa del pagament de les retribucions i càrregues socials del personal docent contractat per a la impartició de l'ensenyament elemental de Música.  
2. El règim de justificació de la subvenció s'ajustarà als terminis següents:  
a) En el termini màxim de quinze dies naturals a partir de la publicació d'esta resolució en el Diari Oficial de la Generalitat Valenciana, la Unió Musical de Llíria haurà de justificar, davant de la Direcció General de Centres Docents, els gastos de personal docent generats l'últim trimestre de l'exercici 2023, fins al mes anterior a la data de la firma de la present resolució.  
b) La resta de justificacions corresponents als gastos de personal docent generats fins al 30 de setembre de 2024 s'efectuaran amb data límit el dia 15 de novembre de 2024.  
3. La Unió Musical de Llíria es compromet a seguir les instruccions complementàries que, en matèria de justificació de la subvenció concedida, puga emetre la Direcció General de Centres Docents a fi d'agilitzar l'elaboració de les propostes de pagament, que es realitzaran una vegada presentada la documentació justificativa per part de l'entitat en els terminis que preveu este apartat.  
4. La Unió Musical de Llíria haurà de conservar tots els justificants originals de gasto i pagament durant el període establit per la normativa fiscal, laboral i administrativa.  
  
Octau. Compatibilitat de l'ajuda  
1. De conformitat amb l'objecte de la present resolució i d'acord amb el que establix la Llei general de subvencions, l'import de la subvenció percebuda no podrà ser d'una quantia que, aïlladament o en concurrència amb altres subvencions, ajudes, ingressos o recursos, supere el cost de l'activitat subvencionada. Per a fer-ho, es duran a terme les actuacions següents:  
a) La titularitat del centre haurà de comunicar a la Direcció General de Centres Docents qualsevol altra subvenció, ajuda, ingrés o recurs provinent d'altres administracions públiques o d'entitats privades que perceba directament per a finançar l'objecte d'esta resolució. Esta comunicació s'haurà de fer tan prompte com es conega i, en tot cas, amb anterioritat a la justificació de l'aplicació atorgada als fons percebuts.  
  
b) En cas que la suma de les ajudes percebudes supere el gasto que genera la prestació, la Conselleria d'Educació, Universitats i Ocupació no abonarà l'import que excedisca el cost esmentat.  
2. L'objecte d'esta subvenció en cap cas podrà ser finançat pel concert educatiu per part de la Conselleria d'Educació, Universitats i Ocupació.  
  
Nové. Minoració, anul·lació i reintegrament de la subvenció  
1. Es reduirà proporcionalment la subvenció en cas que la justificació dels gastos efectuats no arribe a la quantia atorgada, així com quan s'haja subvencionat una part del cost total de l'activitat, però no es justifique l'import total del gasto que suposa el desenvolupament de l'activitat esmentada.  
2. La presentació extemporània de la justificació donarà lloc a la incoació d'un procediment per a deixar sense efecte l'acte de concessió de la subvenció. En tot cas, es garantirà el dret d'audiència de l'entitat interessada.  
3. En els casos que preveu l'article 37 de la Llei general de subvencions, l'entitat beneficiària haurà de reintegrar la totalitat o una part de la quantitat percebuda més els interessos de demora corresponents. En estos casos es procedirà a incoar l'expedient oportú que, amb audiència prèvia de l'entitat interessada, resoldrà la persona titular de l'òrgan gestor de la subvenció.  
4. El falsejament o l'ocultació de dades i documents, que afecten substancialment la concessió i el lliurament de fons públics, donarà lloc a l'exigència de responsabilitats, tant en l'orde administratiu com en el jurisdiccional competent.  
5. La Conselleria d'Educació, Universitats i Ocupació es reserva el dret a fer les inspeccions tècniques i administratives que es consideren necessàries a fi de conformar l'execució correcta de l'actuació subvencionada.  
  
Dècim. Pla de control  
Des de la Direcció General de Centres Docents es duran a terme les actuacions següents per al control de la subvenció concedida:  
- Revisió de les nòmines del personal docent contractat durant el curs escolar per al compliment de l'objectiu d'esta ajuda, les quals haurà de presentar la Unió Musical de Llíria abans del 30 de setembre de 2024.  
- Comprovació que este personal no és finançat durant el curs escolar pel concert educatiu del centre amb la Conselleria d'Educació, Universitats i Ocupació.  
- La direcció del centre presentarà davant de la Direcció General de Centres Docents, abans del 15 de novembre de 2024, un certificat amb la relació nominal de la totalitat de la plantilla del personal docent que ha impartit estos ensenyaments durant el curs escolar i el detall del nombre d'hores impartides per assignatura, així com de l'alumnat que ha rebut durant el curs escolar l'ensenyament elemental de Música de manera integrada i simultània amb els ensenyaments d'Educació Primària.  
Des de la Direcció General de Centres Docents se sol·licitarà, a la finalització del curs escolar, un informe a la Inspecció General d'Educació del compliment de l'objectiu d'esta subvenció per part del Centre Integrat Unió Musical de Llíria.  
Una vegada executades estes actuacions per a comprovar la realització de les activitats que constituïxen l'objecte de la subvenció i el compliment de la finalitat prevista, des del Servici de Títols, Programes de Gratuïtat i Ajudes a l'Estudi s'elaborarà un informe en el qual es farà constar l'adequació de la subvenció als objectius proposats o, en cas contrari, l'existència de l'incompliment parcial o total i la necessitat d'iniciar un procediment de reintegrament de la subvenció.  
  
Onzé. Protecció de dades  
1. La gestió d'aquesta subvenció comporta el tractament de dades de caràcter personal, i han de complir-se les mesures i les garanties regulades en la normativa en matèria de protecció de dades, especialment el Reglament (UE) 2016/679, del Parlament Europeu i del Consell, de 27 d'abril de 2016, relatiu a la protecció de les persones físiques pel que fa al tractament de dades personals i a la lliure circulació d'estes dades (RGPD), i en la Llei orgànica 3/2018, de 5 de desembre, de protecció de dades personals i garantia dels drets digitals.  
2. En compliment del que disposa l'article 13 de l'RGPD, la informació en matèria de protecció de dades és la següent:  
a) Responsable del tractament: Conselleria d'Educació, Universitats i Ocupació. Av. de Campanar, 32. 46595 València. Adreça electrònica: wkyikgocuapqjvlzllzfnuwv@dcn.ew.  
b) Delegació de Protecció de Dades de la Generalitat. Passeig de l'Albereda, 16. 46511 València. Adreça electrònica: wdk@pqa.vy.  
c) Finalitat del tractament: gestionar la concessió de la subvenció.  
  
d) Les bases de legitimació general aplicables al tractament de dades són les previstes en els apartats c i e de l'article 6.1 de l'RGPD (l'interés públic i l'obligació legal), en relació amb les normes específiques que regulen este procediment.  
e) Quan la persona sol·licitant, o el representant legal, aporte dades de caràcter personal de terceres persones en el procediment administratiu, especialment en la fase de justificació de la subvenció, tindrà l'obligació d'informar-les en els termes que establix esta clàusula.  
  
f) Persones destinatàries de les dades: no està prevista la comunicació de dades de caràcter personal.  
g) Les dades no seran objecte de transferències internacionals.  
h) El responsable podrà efectuar, en l'exercici de les seues competències, les verificacions necessàries per a comprovar l'exactitud de les dades declarades per la persona interessada que estan en poder de les administracions públiques.  
i) De conformitat amb l'article 13.2 de l'RGPD, totes les dades personals sol·licitades a través dels formularis i la documentació vinculada són necessàries per a poder tramitar la subvenció en les diferents fases del procediment. La falta de comunicació d'estes dades a la Conselleria comportarà les conseqüències que preveu l'ordenament jurídic.  
  
j) Termini de conservació de dades: les dades personals es conservaran durant el temps necessari per a complir la finalitat per a la qual se sol·liciten i pels terminis establits en les normes vigents per a complir obligacions i responsabilitats legals, i seran suprimides d'acord amb el que preveu la normativa d'arxius i documentació.  
k) La persona interessada té dret a sol·licitar del responsable del tractament l'accés, la rectificació i la supressió de les seues dades de caràcter personal, així com la limitació o oposició tant al tractament d'estes dades com a no ser objecte de decisions individuals automatitzades, de manera presencial o telemàtica, de conformitat amb el que indica la pàgina següent: http://www.gva.es/va/proc19970  
l) A més de qualsevol altre recurs administratiu o acció judicial, si la persona interessada considera no atesos els seus drets o vulnerat el tractament de les seues dades personals, pot reclamar davant de la Delegació de Protecció de Dades, de manera presencial o telemàtica, de conformitat amb el que indica la pàgina següent: http://www.gva.es/va/proc22094. A més, hi ha la possibilitat de reclamar davant de l'Agència Espanyola de Protecció de Dades.  
Per a més informació, es pot consultar el registre d'activitat de tractament denominat Ajudes, beques i subvencions, accessible en www.ceice.gva.es/va/registre-de-tractament-de-dades.  
  
Dotzé. Règim jurídic aplicable  
Esta subvenció es regirà pel que disposa esta resolució, per la Llei 38/2003, de 17 de novembre, general de subvencions, i pel Reglament de la llei esmentada, aprovat pel Reial decret 887/2006, de 21 de juliol, excepte en el que afecte els principis de publicitat i concurrència, així com pel que disposa la Llei 1/2015, de 6 de febrer, d'hisenda pública, del sector públic empresarial i de subvencions, i per les altres normes de dret administratiu que siguen aplicables.  
  
  
Tretzé. Efectes  
Esta resolució produirà efectes a partir de l'endemà de publicar-se en el Diari Oficial de la Generalitat Valenciana fins a la finalització de l'exercici 2024.  
  
Catorzé. Recurs  
De conformitat amb el que s'establix en els articles 114, 123 i 124 de la Llei 39/2015, d'1 d'octubre, del procediment administratiu comú de les administracions públiques, i els articles 10, 14 i 46 de la Llei 29/1998, de 13 de juliol, reguladora de la jurisdicció contenciosa administrativa, contra esta resolució, que posa fi a la via administrativa, es pot interposar un recurs potestatiu de reposició o plantejar directament un recurs contenciós administratiu en els terminis corresponents i davant dels òrgans que s'indiquen a continuació:  
a) El recurs potestatiu de reposició es pot interposar davant del conseller d'Educació, Universitats i Ocupació en el termini d'un mes a comptar des de l'endemà de la publicació d'esta resolució.  
b) El recurs contenciós administratiu s'ha d'interposar davant del Tribunal Superior de Justícia de la Comunitat Valenciana en el termini de dos mesos comptats des de l'endemà de la publicació d'esta resolució.  
Tot això, sense perjuí que les persones interessades puguen exercir qualsevol altra via que estimen oportuna.  
  
València, 8 de maig de 2024.- El secretari autonòmic d'Educació (p. d. R 13 d'abril de 2022; DOGV de 29.04.2022): Daniel McEvoy Bravo.  
  
  
  
ANNEX I  
Model de conformitat de concessió directa  
  
1. IDENTIFICACIÓ DE LA SUBVENCIÓ  
- Anualitat:  
- Òrgan gestor:  
- Import:  
- Títol:  
  
2. ENTITAT BENEFICIÀRIA  
- Nom o raó social(\*):  
- Tipus d'entitat:  
- NIF:  
- Adreça:  
- Localitat:  
- Província:  
- Telèfon:  
- Correu electrònic:  
- Pàgina web:  
(\*) El nom ha de coincidir amb el que figura en esta resolució.  
  
Dades de la persona representant:  
- Nom:  
- Cognoms:  
- DNI/NIF:  
- Càrrec:  
  
Dades domiciliàries a l'efecte de notificació:  
- Adreça:  
- Localitat:  
- Província:  
- Codi postal:  
  
Dades de la persona de contacte en cas de ser diferent de la persona sol·licitant:  
- Nom i cognoms:  
- Telèfon:  
- Correu electrònic:  
  
3. DECLARACIÓ RESPONSABLE  
a) D'acord amb el que disposa l'article 5 del Decret 165/2010, de 8 d'octubre, del Consell, pel qual s'establixen mesures de simplificació i de reducció de càrregues administratives en els procediments gestionats per l'Administració de la Generalitat i el seu sector públic, done la meua autorització al fet que l'Administració obtinga directament l'acreditació del compliment de les obligacions tributàries i amb la Seguretat Social, així com per a la comprovació directa de les dades d'identitat (DNI), i, si és el cas, de residència.  
  
Sí No   
  
En cas de no subscriure l'autorització corresponent, l'interessat estarà obligat a presentar els documents corresponents juntament amb esta conformitat.  
b) Declare que, a la vista de les bases que regixen esta convocatòria, les accepte íntegrament i accepte la subvenció per al projecte a què es referix esta resolució.  
c) Declare que l'entitat a la qual represente no es troba sotmesa a les prohibicions previstes en l'article 13 de la Llei 38/2003, general de subvencions, que determina la prohibició d'obtindre la condició de beneficiària de subvencions, especialment la de no ser deutora per reintegrament de subvencions.  
d) Declare que totes les dades que figuren en este document són certes, i em compromet, en nom de l'entitat, a destinar l'import de la subvenció que es regula i concedix en esta resolució a l'objecte previst.  
  
e) Declare, sota la meua responsabilitat, que els documents que aporte són còpia fidel de l'original, els quals seran aportats a requeriment de l'Administració.  
f) Declare que conec l'obligació d'informar els tercers les dades personals dels quals aporte al llarg del procediment, especialment en la fase de justificació de la subvenció, que les seues dades seran facilitades a la Conselleria d'Educació, Universitats i Ocupació, com a responsable del tractament, amb la finalitat de gestionar la subvenció concedida.  
  
  
4. DADES DEL PROJECTE, PROGRAMA O PLA PER AL QUAL ES CONCEDIX LA SUBVENCIÓ  
- Descripció del projecte:  
- Data inici:  
- Data fi:  
- Resultats previstos:  
  
5. TRACTAMENT DE DADES PERSONALS. La Conselleria d'Educació, Universitats i Ocupació és responsable del tractament de les dades personals que es recullen en este annex i les tractarà amb la finalitat de gestionar la concessió, la comprovació i la justificació de la subvenció. Les persones interessades poden exercir davant de la Conselleria els seus drets d'accés, rectificació, oposició, supressió, limitació del tractament i no ser objecte d'una decisió basada únicament en el tractament automatitzat, així com presentar reclamació davant de l'AEPD. Per a més informació, es pot consultar el registre d'activitat de tractament denominat Ajudes, beques i subvencions, accessible en www.ceice.gva.es/va/registre-de-tractament-de-dades.  
  
Data i firma de la persona representant de l'entitat.